13 की उम्र में शादी-परदे सिले-घरों में खाना बनाया, अब ई-ऑटो ड्राइवर हूं, दिल्ली में जमीन, बिहार में घर बनाया
सीता देवी, दिल्ली में रहकर ऑटो चलाती हैं। जीवन में कई उतार-चढ़ाव देखे। लेकिन खुद पर भरोसा बनाए रखा और अपनी तकदीर खुद अपने हाथों से गढ़ी।
मैं सीता देवी, दिल्ली में रहकर ऑटो चलाती हूं। जैसे सीता ने राम के साथ वनवास झेला, जीवनभर दुख सहे, वैसे ही मैंने भी जीवन में बहुत उतार-चढ़ाव देखे। लेकिन खुद पर भरोसा बनाए रखा और अपनी तकदीर खुद अपने हाथों से गढ़ी। 
भास्कर वुमन की ये मैं हूं सीरीज में आज बताती हूं अपनी कहानी। 
13 साल की उम्र में शादी हो गई 
दिल्ली में पैदा हुई, खुद को दिल्ली का मानती हूं। मां-बाप बिहार के मधुबनी से हैं। आठवीं-नौवीं तक ही पढ़ सकी। माता-पिता ने आगे पढ़ाने के बारे में सोचा भी नहीं। मैं चाहती थी और पढ़ूं लेकिन पिता ने 13 साल की उम्र में ही शादी कर दी। मैं कुछ बोल नहीं पाई, उस उम्र में अक्ल नहीं थी। 13 साल की उम्र में मां-बाप को मैं बड़ी लगी। उनकी रट थी शादी कर दो और बिहार जाकर मेरी शादी हो गई।
वहां करने को कुछ नहीं था। मैं दिल्ली की लड़की थी। मुझे मैथिली नहीं आती थी। लोगों से बातचीत करने में परेशानी होती। काफी मशक्कत के बाद मैं वहां के माहौल में घुल-मिल सकी। चूल्हा-चौका करने के बाद खेती-बाड़ी संभालना सीखा।
पांच साल तक बच्चा नहीं होने पर ताने मिले 
शादी के पांच साल बाद तक मुझे बच्चा नहीं हुआ। शहर रहता तो ज्यादा बात नहीं होती, लेकिन गांव में मैं चर्चा का विषय बन गई। क्योंकि वहां शादी होते ही बच्चा होना जरूरी है।
नाते-रिश्तेदार दबी जुबान में मुझे बांझ कहने लगे। पति गुजरात में नौकरी करते थे, मैंने पति से कहा कि अगर मेरे अंदर कोई कमी है तो दूसरी शादी कर लो और मुझे छोड़ दो। मैं कहीं भी कमा-खा लूंगी। पति ने कहा कि हो सकता है मेरे में कमी हो। मुझे बच्चे नहीं चाहिए, मैं तुम्हें नहीं छोड़ सकता। पति ने समझदारी दिखाई।
पोल पर अपनी राय साझा करते चलिए...
पहला बच्चा और दिल्ली वापसी 
जब मुझे पहला बच्चा हुआ तो सास-ससुर का मेरे प्रति बर्ताव बदल गया और खुश हुए। पति का सपोर्ट पहले से था, इसलिए मेरे जीवन की गाड़ी पटरी पर लौटने लगी।
पति की गुजरात की नौकरी छूट गई। मैं दिल्ली आ गई। पति दिल्ली में नौकरी करने लगे और मैं झाड़ू-पोंछा करने लगी। तभी 2005 में पति की दिल्ली की नौकरी भी छूट गई। तब मैं आठ माह की प्रेग्नेंट थी। ऐसे समय में मेरे अपने माता-पिता ने घर से निकाल दिया।
तीन दिन तक पानी पीकर सोई 
किसी तरह किराये पर घर लिया पर खाने को कुछ नहीं था। प्रेग्नेंसी में भी तीन दिन तक पानी पीकर सोई। भाई मदद को आया। उसने कुछ पैसे और कुछ सामान दिए ताकि जिंदा रह सकें।
मैं झाड़ू-पोंछे के काम पर वापस लौटी। यह सोचकर कि जो कमाऊंगी उससे बच्चे के दूध का डिब्बा और नमक-रोटी तो आ ही जाएगा।
झाड़ू-पोंछा छोड़ खाना बनाना शुरू किया, ये मेरी पहली तरक्की थी 
घरों में काम करने के दौरान लोग खाना बनाने के बारे में भी पूछते थे। मुझे खाना बनाना आता था, लेकिन ज्यादा वेराइटी पकाना नहीं जानती थी। तब यूट्यूब भी नहीं था। मैंने कुकरी की किताबें खरीदीं और उन्हें पढ़कर खाना बनाना सीखा और कई घरों में खाना बनाने लगी। इस तरह महीने के 10 से 12 हजार कम लेती थी। इस कमाई से मेरे बच्चों की परवरिश ठीक होने लगी।
रात-रातभर प्लास्टिक बैग की सिलाई करती 
मुझे लगता है कि खुद पर भरोसा करना जरूरी है। यह कहना कि किस्मत जो लिखा है वही होगा, यह कहना गलत है। मैंने घरों में खाना बनाने के साथ पॉली बैग की भी सिलाई करने लगी। पति पार्ट टाइम जॉब के अलावा मेरे साथ भी थैले सीते। हमने 1100 रुपए की पुरानी मशीन खरीदी और दोनों मिलकर बैग सीते। कंपनी से माल उठाती और उन्हें बैग सिलकर दे देती। एक दिन में 8- 10 हजार प्लास्टिक के थैले सिल पाती। एक बैग सिलने के 25 पैसे मिलते थे। इससे कमाई को सहारा मिला।
दिल्ली में जमीन ली, बिहार में घर बनाया 
पैसों से मेरे दिन बहुरने लगे। कमिटी में भी पैसा लगाया। खुद को इतना व्यस्त कर लिया कि जो काम मिला वो करती। किसी काम को मना नहीं करती। कपड़े सीती, पर्दे बनाती, घर का कोई भी काम करती। पैसे जोड़े, पलवल में पौने तीन लाख में 50 गज जमीन ले ली। बिहार में गांव में अपना पक्का घर बनवाया। सास-ससुर का महाजनों से कर्ज उतारा। डेढ़ लाख अपने मां बाप का कर्जा उतारा और उनसे कहा कि बेटी हूं पर तुम्हारे बेटों से कम नहीं।
मेरे खुद के तीन बेटे हैं। दो कॉलेज में हैं और एक दसवीं में हैं। अपनी कमाई से बच्चों को पढ़ा-लिखा रही हूं।
2013 में गाड़ी चलाने की ट्रेनिंग ली 
घरेलू हिंसा पर मेरे मोहल्ले में एक अवेयरनेस कार्यक्रम चल रहा था। तब एक वकील ने कहा कि महिलाएं घरेलू हिंसा क्यों सहें। वो पति पर आश्रित रहने के बजाए अपने पैरों पर खड़ी हो सकती हैं। अब तो लड़कियां भी गाड़ी चला रही हैं। तब मैंने कहा कि जब दूसरी लड़कियां गाड़ी चला सकती हैं तो मैं क्यों नहीं। मैंने नेहरू प्लेस आजाद फाउंडेशन से छह महीने तक गाड़ी चलाने की ट्रेनिंग ली। 2014 से मैंने प्रोफेशनल के रूप में गाड़ी चलाना शुरू कर दिया। दो सालों तक एक महिला प्रोफेसर की गाड़ी चलाती रही।
ड्राइविंग के पेशे में आमदनी अच्छी थी, लेकिन मैंने बच्चों की परवरिश को लेकर ड्राइविंग छोड़ दी।
आठ साल बाद ई-ऑटो चलाने का मौका मिला 
कालका जी मेट्रो में जब ई-ऑटो लांच किया गया तो मैंने यह मौका हाथ से जाने नहीं दिया। इससे पहले तीन महीने तक आजादपुर मेट्रो में भी ई-ऑटो चला चुकी हूं। यहां महीने के 15 हजार रुपए मिलते हैं। सुबह 10 बजे कालका जी मेट्रो की पार्किंग से गाड़ी लेकर निकलती हूं और दिनभर काम करने के बाद शाम 5 बजे तक जमा कर देती हूं।
मैं कहना चाहती हूं कि किसी काम को छोटा-बड़ा न समझें। इसकी परवाह न करें कि लोग क्या कहेंगे। पूरे आत्मविश्वास के साथ काम करें। हो सकता है कुछ लोग आपको पसंद नहीं करते हों, लेकिन इसकी चिंता छोड़ आप अपना काम करते रहें, कामयाबी जरूर मिलती है।